Ичимиздаги сабр...ми ёки нафсга қуллик? » Мирзачўл тумани ҳокимлиги расмий сайти\nМирзачўл тумани ҳокимлиги » Янгиликлар » Ичимиздаги сабр...ми ёки нафсга қуллик?\nИчимиздаги сабр...ми ёки нафсга қуллик?\n24 апрель 2020 йил\n2020 йил 1 апрелдан Ўзбекистон Республикаси Маҳалла ва оилани қўллаб-қувватлаш вазирлиги ҳамда Республика Меҳр-шафқат ва саломатлик жамоат фонди билан ҳамкорликда “Ҳомийлик хайрияларини мувофиқлаштириш маркази” ташкил этилди. 1197 ишонч рақами бутун республика бўйлаб ишга туширилди. Бундан мақсад карантин сабаб уйида ишсиз, озиқ-овқатсиз қолиб, оғир вазиятга тушиб қолган бирламчи озиқ-овқат ёрдамига муҳтож оилалар, ногиронлар, ёлғиз қарияларга ёрдам кўрсатиш, шу билан бирга жисмоний ва юридик шахслардан ҳомийлик ёрдамларини қабул қилиш эди.\nЖиззах вилоятида Марказнинг филиали 4 апрелдан ўз фаолиятини илк бор Жиззах вилоят Нуроний масканида бошлаган бўлса, кейинроқ катта полигон Жиззах вилоят ихтисослаштирилган олимпия захиралари спорт мактаб-интернатида давом эттира бошлади. 4 апрелдан 21 апрелга қадар вилоят бўйича 9450 та мурожаат келиб тушиб, шундан озиқ-овқат сўраганлар сони 8923 нафарни ташкил этди. Мурожаатчиларнинг 6108 тасига эса бирламчи озиқ-овқат маҳсулотлари етказиб берилган.\nКатта полигонда тонгги 9:00 дан кеч соат 17:00 га қадар Ўзбекистон ёшлар иттифоқи Жиззах вилоят Кенгаши волонтёрлари фаолият юритишмоқда. Улар худди фронт ортида меҳнат қилишаётгандек гўё, баъзан чарчашади, аммо билдиришмайди. Одамлар учун арзимагандек кўринган бирламчи озиқ-овқат маҳсулотларининг ҳар бирини алоҳида тақсимлаб дизенфекциядан ўтказиб, қадоқлашади. Бир кунда 1000 тагача 9-10 турдаги маҳсулотларни қадоқлашади. Бу 10000 марта тарозига тортиш, қадоқлаш ва шунча марта истеъмол халталарига жойлаш деганидар. Тасаввур қиляпсизми, оддий дўконда фаолият юритаётган сотувчи аҳоли гавжум жойда яшаса ҳам бир кунда 1000 та харидорни қабул қилмайди. Улар эса 10 марта кўпроқ кўрсатгичда ишлашмоқда.\nБуларнинг барчаси юртдошларимиз учун, буларнинг барчаси ваҳимага тушмаслик учун, одамларимизни шундай кунда давлатимиз ёлғиз қолдирмасдан беминнат кўмак бераётгани учун қилинмоқда. Ҳар бир ислоҳот тагида халқ манфаати ётибди.\nБирламчи озиқ-овқат маҳсулотларини етказиб берар эканмиз, баъзи одамларимиз юзида қувонч, раҳматлар эшитамиз, юртбошимизни, саховат қилган ҳомийларимизни дуолар қилишади. Аммо шундай одамларимиз ҳам борки, уларни қандай аташни ҳам билмайсан киши. Сабр қилиш ўрнига очкўзлик, нафсига қул бўлаётганлар ҳам учраб туради. Масалан, фуқаро Дўстбек Жўраев (исм шарифи ўзгартирилган) соғлом, 2 нафар фарзанди бор, ҳовлисида томорқаси экин экиш учун барча шароит бор. Илк бор 1197 ишонч рақамига мурожаат қилгандан сўнг унга маҳсулотлар етказиб берилган, орадан 4 кун ҳам ўтмай у яна озиқ-овқат маҳсулотларини етказиб берилишини талаб қилган. Учинчи бор эса штабга келиб шу ердан олиб кетишини хоҳлаб туриб олган. Яна бир ҳолат эса фуқаро Руслан Закиров (исм шарифи ўзгартирилган) эса волонтёрлар олиб борган маҳсулотларни битталаб текшириб, хатто ички кийимигача олиб келинишини талаб қилган. Бошқа бир фуқаро бўлса бир оила вакилларига бир ҳафтага етадиган бирламчи озиқ-овқат маҳсулотини ҳовлисидаги ерга отиб юбориб, менга олиб келсаларинг бир қоп ун, 5 л мой олиб келларинг буни нима қиламан, ана кучуклар есин, - дея менсимаган ҳам. Бири кир ювадиган машина, бири телевизор, бири бўлса уй қуриб беришни сўрамоқда. Орамизда қандай одамлар бор. Халқимизнинг бошида бу синовли кунлар келганда, бирлашиш ўрнига ўз манфаатидан келиб чиқиб, нафсини қондиришга уринса. Бугун 1197 ишонч рақамларида ўтириб мурожаатларни қабул қилиб ўтирган йигит ва қизларимиз энг кўп “АЪЛО” эмас “САБР ҚИЛИНГ” сўзидан фойдаланишмоқда.\nБундай инсонлар билишмайдики, шу арзимаган бўлиб кўринаётган озиқ-овқат маҳсулотини қайсидир оилалар бир неча кун хатто бир ҳафтагача истеъмол қилишади. Халқимизда бир мақол бор, “Кунда еган оч бўлар, ойда еган тўқ бўлар”, шу сўзларни моҳиятини шу бугунги кунларда тушунаётгандекман. Ойлаб банан емаган оила қандай банан сўрасин, кунда кунора еб турганлар дарров сабрсизлик чегарасидан чиқа бошлашди. Аммо унутманг сиз аслида ҳаётингиз учун катта аҳамиятга эга бўлмаган, иккиламчи маҳсулотни текинга олиш учун бутун ғурурингиз, номусингиздан кечаяпсиз.\nКелинг бирлашайлик, энг буюк ишларга қодир сабримизни нафсга айлантирмайлик. Ахир ойнинг ўн беши қоронғу бўлса, ўн беши ёруғ.\nЖиззах вилоят Маҳалла ва оилани\nЖиззахда 921 та оилага бирламчи озиқ-овқат маҳсулотлари етказиб берилди\nСиз ҳам меҳр улашинг


Махсет Утемуратов концертидан репортаж- Kruz.uz\nМахсет Утемуратов концертидан репортаж\n11:06, 24.03.2016 977 0 Маданият\nЎзбекистон ва Қорақалпоғистон Республикаларида хизмат кўрсатган артист Махсет Утемуратов 1-7 март кунлари Нукус шаҳрида “Анамаў” деб номланган концерт дастурини ўтказиши ҳақида кўпчилик хабардор бўлиб улгурган эди. 3-март куни биз ҳам ушбу дастурга ташриф буюрдик.\nАслида радиодаги ҳамкасбим ва шеригим Шахзада Базарбаева билан мазкур концертни онлайн тарзда ёритмоқчи эдик. Бироқ бизга техник муаммолар панд бериб қўйди. Шундай бўлса ҳам, концерт ҳақидаги фикрларимни билдириб ўтишни жоиз деб топдим.\nКонцерт бошланишидан олдин, ноутбукни қучоқлаганча, залдаги энг охирги қаторга бориб жойлашдим. Орқа ўриндиқларда ноутбук титкилаётганим театр ходимларини бироз ўйлантириб қўйди шекилли, улардан 3-4 таси нима қилаёитганимни сораб кетишди. Уларга эринмай тушинтиришга тўғри келди.\nЗални 70 %и тўлган бўлишига қарамай, Махсет Утемуратов бошқа хонандаларга ўхшаб, зал тўлишини кутиб ўтирмади ва концертни ўз вақтида “Қарақалпағим” номли қўшиқ билан бошлади.\nДекорация ҳақида икки оғиз: Чап томонда Махсет, ўнгда “Анамаў” ёзувлари, ўртада хонанданинг эмблемаси жойлашган. Баҳор кириб келганини декорациядан ҳам билиб олиш мумкин. Лекин очиғини айтсам, концертда ўзгачароқ декорация кутган эдим, оддий эмас. Балки театрга монитор қўядиган пайт келгандир.\nМахсет Утемуратов “Унаттим” номли қўшиқни куйлаганида, зал тўлқинланди. Хонанданинг ютуғи сифатида бевосита томошабинлар билан бирга ишлаша олганини таъкидлаб ўтиш лозим. Концерт учун бошловчилар шарт эмаслиги яна бир бор исботланди.\nСанъаткор “Балларима” деб номланган янги қўшиғини куйлаганида, томошабинлар бу ашулани яхши кутиб олишди. Шундан сўнг у “Ғазлардин қанатинда” қўшиғим бор” деган эди, кўпчилик қарсаклар билан қарши олди. Бироқ хонанда ушбу қўшиқни эмас, унинг мантиқий давоми бўлган “Ғазлар киятир” қўшиғини куйлади.\nКонцерт меҳмони Арпебай Алланиязов “саур яр” қўшиғини куйлаган пайтда, Махсет Утемуратов Арепбай саҳнага чиққанидан кейин ҳам, 40 сонияча саҳнада турди ва кейинчалик уни тарк этди. У бу вақт ичида кичкина болалар олиб чиққан гулларни қабул қилиб олди ва бироз вақт ўз шогирдини руҳлантириб турди.\nШундан сўнг саҳнага Юморбек чиқди. Нима учун чиққанини тушунган бўлсангиз керак. Мавзу эса яқинлашиб келган 8-март хотин-қизлар байрами. Махсет Абдижамилов ҳалиям ўз репертуарида. Мухлислардан қарсак сўраш одати ҳали қолмаган экан. Юморбек аёлларга яхши “пахта қўйди”. Лекин мавзуларга гап йўқ. Ҳаётий, чегарадан чиқмаган мавзулар. Муҳими томошабин яхши қабул қилди.\nХазил вақти тугаганидан кейин, Махсет Утемуратов яна саҳнада пайдо бўлди. Бу сафар у қора шим, костюм ва қора футболкада чиқди. Очиғи бу кийим менга унчалик ҳам ёқмади. Футболка ўрнига кўйлак кийилганида, балки яхшироқ бўлармиди. 2-3 та лирик қўшиқлар айтилганда, мухлислар бироз зерикиб қолишгандек бўлди. Соат 18:57 дан бошлаб томошабинларга Махсет Утемуратовнинг 2016 йилги календари тарқатилди. Календарлар роса талаш бўлди ўзиям. Текин бўлганидан кейин, талаш бўлмасаям бўмайдида энди.\nҲар бир қўшиқдан олдин Баҳтияр Жуматаев диалог ўқиди. Буни Баҳадир Разимбетовнинг ҳам концертида кўрганим боис, бу мен учун янгилик бўлмади. Мени эътиборимни тортган нарса, олди қаторда ўтирганлар бўлди. Жудаям жиддий инсонлар шекилли. Худди телевизорда сериал кўргандек ўтиришди ўзиям.\nНиҳоят лирик қўшиқлар тугаб, шўх қўшиқларга ҳам навбат келди. “Ухлаб” қолган мухлислар, уйғонишди. Орқа томонда ўтирганлар рақсга тушишди. Ҳаммасиям эмас албатта. “Юрагида ўти бор” 5-6 таси.\nКонцертнинг кутилмаган “нуқта”си Махсет Утемуратовнинг “Жилва назли” (Ушбу қўшиқнинг ҳаиқиқй номини қандай эканини билмадим, хуллас бу қўшиқда “ўйнар сарбиназим” деган жумлалар бор) қўшиғини DJ Миран айтиб чиққани бўлди. У саҳнага чиққанида Махсет Утемуратов ҳам ёнида турганига кўпчилик улар биргаликда дуэт айтишса керак деб ўйлашган бўлса керак. Шахсан мен шундай ўйладим. Йўқ, адашибман. DJ Миран микрофонни ҳеч кимга бермай, битта ўзи шу қўшиқни айтти. Қўшиқ тугаганидан кейин, концерт қаҳрамони яна саҳнага қайтди. Кўпчилик сингари мен ҳам хонанда яна киймларини алмаштириб чиқса керак деб ўйлагандим, йўқ яна чучварани ҳом санабман. У эски кийимида эди. Шундан сўнг Махсет Утемуратов бир пайтлар Нукус давлат педагогика Институтининг “Туран” ҚВЗ жамоасида ўйнагнини эсга олди. Табиийки саҳнага чиқиш навбати ушбу жамоага берилишини кута бошладик. Бу сафар чучварани тўғри санаган эканман. Худди шундай бўлди. Ростини айтсам, ушбу ҚВЗ жамоаси бекорга икки марта Ўзбекистон чемпиони бўлмаганига амин бўлдим. ҚВЗчилар “синдириб” қўйишди лекин.\n“Туран”дан кейин, саҳнада битта йигит пайдо бўлди ва “она” монологини ўқиди. Юраги тошдан бўлганлар ҳам бу монологни эшитганидан кейин, кўзларига ёш келган бўлса ажабланмасдим.\nМахсет Утемуратов учинчи марта кийим алмаштирган ҳолда, саҳна марказида пайдо бўлди. Бу сафар у оддий костюм-шимда чиқди. Бўларкану, ялтир-юлтурларсиз чиқса ҳам. Кўпчилик хонандалар концертларида мавзу бўлган қўшиқни охирида куйлашарди. Лекин Махсет ака охирини кутиб ўтирмай, дастур ўртасида “Анамаў” қўшиғини ажойиб тарзда куйлаб, олқишлар “ёмғири” остида қолди.\n“Саҳибжамал” қўшиғи куйланишидан олдин, саҳнада кичкина қиз пайдо бўлди. Сўнгра яна бир нечта қизалоқлар ушбу қўшиққа рақс тушишди. Негадир ушбу жараён табиий чиқмади. Балки бу олдиндан уюштирилгандир. Яна ким билади дейсиз.\nХонанда “Ғазлардин қанатинда” қўшиғини томошабинлар билан бирга жонли куйлагани таҳсинга сазовордир.\nКонцертнинг бу сафарги сирли меҳмони сифатида Ўзбекистон, Қорақалпоғистон ва Туркманистон Республикаларида хизмат кўрсатган артист Мирзагул Сапаева таништирилди. Махсет Утемуратов бу сафар ҳам саҳнани бироз вақт тарк этмасдан, меҳмонни қўллаб-қувватлаб турди.\nМирзагул опа ўз ўрнини “Шўх жигитлер” кулги жамоасига бўшатиб берди. Бу йигитлар (орасида битта қиз ҳам бор экан) ростанам шўх экан. Битта саҳна кўриниши орқали, бутун зални “думалатиб” ташлашди шоввозлар.\nМахсет Утемуратов концертдаги тўртинчи кийимда яна саҳнада. Бу сафар у олдингисидан бошқачароқ костюм-шим ва галстукда эди. Хонанда Хоразмча қўшиқ куйлади ва хоразмчани иложи борича ўшатишга ҳаракат қилган.\nКонцерт қаҳрамони, Хоразмлик хонанда Бунёдбек Саидовнинг “Айсара” қўшиғига жавоб тариқасида хазилона қўшиқ куйлади. Бу қўшиқ бутун зални жонлантирди десам муболаға деган сўз ҳижолат бўларди. Хонанда ушбу қўшиқни айтиб бўлганидан кейин “Бунёдбек ушбу қўшиқни эшитганидан кейин, менга қараб “Оға ёрибсиз” деди” дея таъкидлаб ўтди.\nТомошабинлар хонандадан “Кел бағларима” қўшиғини сўрашди. Талаб ўз ўрнида бажарилганидан кейин зал оёққа турди. Олдинги қатордагилар ҳам бугун телевизорда сериал эмас, театрда концерт кўраётганликлари эсларига тушиб қолди шекилли, жонлангандек бўлишди. Махсет Утемуратов ушбу қўшиқни куйлаётганда саҳнадан пастга тушиб, томошабинлар орасига кириб кетди. Бу пайтда томошабинлар орасида кимдир рақсга тушиш билан, яна кимдир эса ижтимоий тармоқларга расм қўйиш учун, расмга тушиш билан овора бўлишди.\nДарвоқе, концерт давом этаётган пайтда, залда кимдир кичкина боланинг онасини излаб юрганини кўрдик. Қайсидир она концертга берилиб кетганидан, қизи билан келганини унутиб қўйган шекилли. Лекин она тезда топилди.\n“Халқим сен дегенде” қўшиғи концертга якун ясаб бериши керак эди. Бироқ дастур меҳмони Қорақалпоғистон Республикаси халқ артисти Бибираба Ўтепбергенова саҳнага чиқиб, Махсет Утемуратовга оқ фотиҳа берди ва жонли овозда қўшиқ куйлади. 70 ёшли онахон ёш “юлдуз” хонандаларга жонли ижрода куйлаш борасида мастер-класс ўтказди десам хато қилмаган бўламан. Шу ёшда ҳам, шундай овозга эга бўлиш, бунинг устига саҳнага чиқиб, куйлаш ҳақиқий жасорат. Буни фонограммалар қироли бўлиш учун талашаётган эстрадамизнинг ёш ЮЛДУЗЛАРИ кўришса яхши бўларди.\nНукус вақти билан соат 20:39 да концерт дастури ўз ниҳоясига етди. Лекин олдинда яна 4 кунлик концерт бор. Биз Махсет Утемуратовга ана шу 4 кун давомида, концертни яхши ўтказишига тилакдошмиз. Концертдан тайёрланган репортаж шулардан иборат. Саломат бўлинг…\nБугун, 08:24 308\n10:51, 15.06.2018 2574\n08:43, 09.06.2018 5230\n16:19, 08.06.2018 4029\nСуперлига Қанликўл Токио аграр ва технология университети Йилнинг энг фаол ёш журналисти Севара Коптилуова блоги Харита дори-дормо Қорақалпоғистон Республикаси босқичи Қишлоқ қурилиш банк Тошкент-Қўнғирот\n10:25, 16.06.2018 3548\n20:03, 18.06.2018 1663\nКеча, 10:13 1447\n20:29, 20.06.2018 1339


Матолар жилоси – Сурхон тонги\nБош саҳифа / Иқтисодиёт / Матолар жилоси\nМарт 19, 2019\tИқтисодиёт Изоҳ қолдириш 632 Кўрилди\nБаҳор фаслини жуда яхши кўраман. Сабаби, унинг бошқа фаслларга қараганда таровати ўзгача. Бу фаслдан илҳом оламан. Ҳар бир тўқиётган гиламим, тикаётган либосларимдаги ранглар ва нақшларни унинг ҳуснидан нусха олиб бойитаман. Шунинг учунми, мен тўқиган гиламлар, замонавий сумкалар ва либосларнинг харидори кўп.\nФақат республикамизнинг турли вилоятларида эмас, қўшни давлатларда ҳам маҳсулотларимни иккиланмай сотиб олишади.\nБу ҳунар бизга оилавий мерос. 10 ёшимдан бери бу анъанавий ҳунарга меҳрим тушган. Илк устозим эса онам бўлган. 2012 йилданоқ якка тадбиркор сифатида ўз бизнесимни йўлга қўйдим. Шу кунга қадар 30 нафар шогирд тайёрладим. Уларнинг 6 нафари якка тартибда тадбиркор бўлиб фаолият юритаётган бўлса, 5 нафари эса қўл остимда ишлаяпти.\nШу ҳунарим орқали республикамизда ўтказиладиган кўплаб танловларда, кўргазмаларда иштирок этиб келаман. 2013 йилдан буён қўшни Тожикистон ҳамда Қирғизистон давлатларида ташкил этиладиган “Диёри ҳусн”, “Оймо” халқаро фестивалларида қатнашиб, мастер-класслар ўтказиб, миллий ҳунаримизни тарғиб этиб келаяпман. 2018 йилда мен тиккан, тўқиган маҳсулотлар ЮНЕСКО томонидан бериладиган “сифат белгиси”га муносиб кўрилди. Эндиликда ушбу белги орқали АҚШда бўлиб ўтадиган халқаро кўргазмада иштирок этаман.\nЭнг қувонарлиси, яқинда менга Бойсун туман ҳокимлиги томонидан “Оби” маҳалласидан 1 сотих ер майдони ажратилди. У ерда “Ёш ҳунармандлар” мактабини йўлга қўймоқчиман. Мактаб биносини қуриш ишларини эса аллақачон бошлаб юборганмиз.\nНаврўз байрами арафасида хотин-қизларимиз ва йигитларимизнинг эгнида замонавий дизайн асосида миллий матоларимиздан тикилган либосларни кўриб, кўзимиз қувнайди. Чунки улар нафақат ранг-баранглиги, балки ўзига хос сифати билан ҳам қадрлидир. Аммо ҳаммасидан ҳам муҳими, улар қадим анъаналаримизни эслатиб туради. Ва ҳамиша интиқиб кутиб, ўзгача руҳ билан нишонлайдиган байрамимиз — Наврўз каби ҳеч қачон ўлмайди, яшашда, янгиланишда давом этаверади.\nҳунарманд, “Шуҳрат” медали соҳибаси,Бойсун тумани\nТэгларбаҳор гилам нақш\nОлдинги Саодатли умр\nКейинги Энг яхши спортчи оила


Гвардиола "Реал" футболчисини "Ман Сити"га келишига кўрдинди\n19 июль, 2017, 11:09\nМадриднинг “Реал” жамоаси ҳимоячиси Данило ўз фаолиятини Англиянинг “Манчестер Сити” клубида давом эттиришга яқин турибди, деб ёзади Marca нашри.\nМаълум бўлишича, “Челси” бразлиялик 26 ёшли футболчи билан шахсий келишувга эришганди, аммо орага “Манчестер Сити” устози Пеп Гвардиола қўшилди ва уни Манчестерга келишга кўндирди. Бразлиялик ҳимоячининг трансфер нархи 30–30 млн евро атрофида бўлиши кутилмоқда.\n"Реал" футболчисини "Челси"га сотишга рози бўлди\nДанило 2015 йили “Порту”дан 31,5 млн евро эвазига “Реал”га қўшилганди. Ўтган мавсумда у Ла Лиганинг 17 ўйинида майдонга тушиб, 1 та гол ва 2 та голли пасга муаллифлик қилди. Унинг “Реал” билан келишуви муддати 2021 йилгача мўлжалларган.


ЎзА - Ҳарбий хизматчилар қаҳрамонларча ҳалок бўлган қуролдошларининг оиласидан хабар олишмоқда\n18.08.2018 11:16 Чоп этиш версияси\nҲарбий хизматчилар қаҳрамонларча ҳалок бўлган қуролдошларининг оиласидан хабар олишмоқда\nЭнг улуғ, энг азиз байрамимиз арафасида Ўзбекистон Республикаси Мудофаа вазирлиги ходимлари хизмат бурчини ўташ чоғида ҳалок бўлган ҳарбий хизматчиларнинг оиласидан хабар олди.\nЖумладан, бир гуруҳ ҳарбий хизматчилар Самарқанд вилояти Булунғур туманида бўлиб, 2000 йилда Сурхондарё вилояти Сариосиё ва Узун туманларида жангариларга қарши курашда ҳалок бўлган Маъруфжон Ражабовнинг уйига, шунингдек, у таҳсил олган мактабга борди. Тумандаги 18-умумтаълим мактабига Маъруфжон Ражабовнинг номи берилган бўлиб, ҳозирда ушбу мактабга қаҳрамонимизнинг акаси, захирадаги подполковник Тўлқин Ражабов раҳбарлик қилмоқда.\nМазкур умумтаълим мактабида марҳумнинг онаси Шакарбону ая Ғофурова иштирокида ўқувчи ёшлар ҳамда фахрийлар учун “Ватан фидойи фарзандларини унутмайди” шиори остида хотира учрашуви ўтказилди. Уларга ташкилотчилар томонидан турли совға-саломлар улашилди.\nМаъруф Ражабов билан жанг майдонида бирга курашган сержант Алишер Каттақулов йиғилганларга ўша кунлар хотиралари ҳақида сўзлаб берди.\nШу билан бирга, Самарқанд шаҳрида ҳам юқорида қайд этилган жангларда террористик кучларга қарши кечган курашда мардларча ҳалок бўлган лейтенант Сайёр Садиновнинг хотирасига бағишлаб ёшлар билан учрашув ташкиллаштирилди. Самарқанд шаҳридаги 19-умумтаълим мактаби Сайёр Садинов номи билан аталмоқда ва у ерга марҳумнинг бюсти ўрнатилган.\nТадбир сўнгида ҳарбий хизматчилар фаолиятига бағишланган ҳужжатли фильм намойиш этилди.


Ходимнинг розилигисиз лавозим йўриқномасини ўзгартириш мумкинми? | BUXGALTER.UZ\nИш берувчи баъзи ходимларнинг лавозим йўриқномаларига қўшимча киритиб, мутахассисликлари бўйича янги талаблар қўйиб, мажбуриятлари доирасини кенгайтирмоқчи. Буни қандай қилиб тўғри бажариш мумкинлиги ҳақида меҳнат ҳуқуқи бўйича «Норма» эксперти Ленара ХИКМАТОВА гапириб берди:\nЛавозим йўриқномаси иш берувчига нимаси билан ёрдам бериши мумкин, уни қандай тузиш ва у билан қандай ишлаш кераклиги ҳақида бу ерда ўқинг.\n– Ходимнинг мажбуриятлари, одатда, меҳнат шартномасида кўрсатилади. Аммо кўпгина ташкилотлар шартномани «оғирлаштирмаслик» учун уларни лавозим йўриқномасида батафсилроқ қайд этадилар . Шунингдек, унда маълумоти ва муайян лавозимдаги иш тажрибасига қўйиладиган талаблар ҳам белгиланади. Ходимнинг лавозим йўриқномаси (ва корхонанинг унинг меҳнат фаолияти билан боғлиқ бошқа локал ҳужжатлари) билан меҳнат шартномаси тузишдан олдин таништириш керак.\nҚуйидаги ҳолларда уни йўриқнома билан тилхат олиб таништиринг:\nишга қабул қилиш;\nбошқа ишга ўтказиш (доимий ёки вақтинчалик);\nМКда назарда тутилган ҳолларда иш билан таъминлаш тартибида ходимга бошқа иш ёки вакант лавозим таклиф қилиш.\nХодимнинг лавозим йўриқномасига (масалан, унинг ҳуқуқлари ва мажбуриятлари қисмида) унинг аҳволини қонунлар ва бошқа норматив ҳужжатларда назарда тутилганига қараганда ёмонлаштирадиган ўзгартиришларни киритиб бўлмайди .\nХодимнинг розилигисиз меҳнат шароитларини қачон ўзгартириш ва ушбу таомилни қандай расмийлаштириш мумкинлиги ҳақида бу ерда ўқинг.\nЯММТда ставкани ўзгартириш тўғрисидаги қўшимча келишув қандай рўйхатдан ўтказилади\nҚадамма-қадам йўриқнома: ДСҚнинг СМС-хабарномаси учун телефон рақамини қандай ўзгартириш мумкин


Марказий банкда Жаҳон банки вакиллари иштирокида семинар бўлиб ўтди – Kommers.uz\nМолия\t17:26 | 12.5.22\nМарказий банкда Жаҳон банки вакиллари иштирокида семинар бўлиб ўтди\nМутахассислар банкларнинг бизнес модели ва кредит хавфини баҳолаш бўйича тавсиялар берди.\nЖаҳон банки томонидан банк назорати ва тартибга солиш соҳасидаги техник ёрдам доирасида 10-11 май кунлари Ўзбекистон Марказий банки ходимлари учун семинар-тренинг бўлиб ўтди. Бу ҳақда Марказий банк матбуот хизмати хабар берди.\nҚайд этилишича, Жаҳон банки экспертлари Давит Бабасян ва Исмоил Aҳмад Фонтена иштирокидаги ўқув-семинари илғор халқаро амалиётга мувофиқ кредит муассасалари назоратининг самарали тизимини ташкил этишда Марказий банкни қўллаб-қувватлаш мақсадида ўтказилди.\nСеминар давомида иштирокчилар ушбу соҳадаги илғор мамлакатлар тажрибасини ва банкларни тартибга солиш методологиясини ҳисобга олган ҳолда ишлаб чиқилган рискга йўналтирилган назорат бўйича қўлланма лойиҳасини муҳокама қилган. Мутахассислар банкларнинг бизнес модели ва кредит хавфини баҳолаш бўйича тавсиялар берган.\nШунингдек, семинар-тренинг якунида иштирокчилар бир қатор тижорат банкларини синов тестларидан ўтказиш бўйича истиқболдаги вазифаларни муҳокама қилди.\nАввалроқ Марказий банк кредитларга кафил бўлган фуқароларни огоҳлантирганди.


Польша Ўзбекистонга COVID-19га қарши кураш доирасида инсонпарварлик ёрдами кўрсатди - Халқ сўзи\n17:59 24 Ноябрь 2020 Сиёсат\nГуманитар юкларни ташкиллаштириш ва жўнатишда Ўзбекистон элчихонаси ва Польша ташқи ишлар вазирлиги ёрдам кўрсатди.\nИнсонпарварлик кўмагини бугун «Варшава — Тошкент» рейси билан юборилиши режалаштирилган. Юклар мамлакатимизга етиб борганидан кейин Ўзбекистон соғлиқни сақлаш вазирлигига топширилади. Бу борада Польшанинг Халқаро бирдамлик фонди жамғармаси тегишли битим имзоланган.\nКеча Ўзбекистоннинг Польшадаги элчиси Баҳром Бобоев полшалик журналистлар учун онлайн-брифинг ўтказди. Тадбирда элчи кўрсатилаётган инсонпарварлик ёрдами учун Польша ҳукумати, Ташқи ишлар вазирлиги ва бошқа идораларига миннатдорлик билдирди.\nБрифингда, шунингдек, бугунги кунда бутун дунё пандемияга қарши фаол курашаётгани таъкидланди. Ўзбекистон инсонпарварлик ёрдамини ўзбекистонлик шифокорлар, шунингдек, ушбу вирус билан касалланганларга кўмак беришни истаган дўстларнинг самимий муносабати сифатида қабул қилишини айтди.\n«Ўзбекистон Польшани ўзининг Европадаги асосий шерикларидан бири сифатида билади. Ушбу беғараз ёрдам мамлакатларимиз ўртасидаги қийин вазиятларда намоён бўладиган ҳақиқий дўстона муносабатларни намойиш этди», — деди Ўзбекистон элчиси.


Ўзбекистонда миллий эмлаш календарига қандай вакциналар киритилгани маълум қилинди - xabar.uz\nЎзбекистонда миллий эмлаш календарига қандай вакциналар...\nҚайд этилишича, мамлакатимизда миллий эмлаш календаридаги 13 турдаги юқумли касалликларга қарши вакциналарни харид қилиш тўлиқ давлат бюджетидан қопланади. 2020 йилда ҳам ана шу вакциналарни харид қилиш 100 фоиз давлат бюджетидан амалга оширилди.\n2001 йил чақалоқларни вирусли гепатит В га қарши эмлаш;\n2007 йил қизамиқ-паротит-қизилчага қарши уч валентли КПК вакцина билан эмлаш;\n2009 йил пента-валент (АКДС+ВГВ+ХИБ) вакцина билан болаларни 2-3-4 ойликда эмлаш;\n2014 йил ротавирус инфекциясига қарши болаларни 2 ва 3 ойлигида эмлаш;\n2016 йил пневмококк инфекциясига қарши эмлаш;\n2018 йил фаоллиги камайтирилган полиомиелит вакцина билан болаларни 4 ойликда эмлаш (ИПВ);\n2019 йил Республикада 9 ёшдаги қиз болаларни одам папиллома вирусига қарши эмлаш.\nШулардан келиб чиқиб, мамлакатимизда иммунизация ва вакцинация тадбирларини юқорида даражада ташкил этиш борасида амалий тажриба ва етарли шарт-шароитлар мавжудлиги, юқумли касалликлар бўйича эпидемик барқарорлик таъминлангани қайд этилган.\nвакцина эмлаш коронавирус


tashkent.uz Tashkent.Uz - Тошкент Шаҳрида Қулай Инвестиция Муҳитини Яратиш — Долзарб Вазифа\nЮртимизда инвестиция муҳитини янада такомиллаштириш, бу борада ҳуқуқий ва институционал муаммоларни ҳал қилиш юқори технологияга асосланган рақобатбардош товарлар ишлаб чиқариш ва хизматлар кўрсатиш, шунингдек, уларнинг халқаро бозорларга чиқишида муҳим омилдир.\nПрезидетимиз Ш.Мирзиёев давлат ташрифи билан Корея Республикасида бўлиб, бир нечта йирик инвестициявий шартномалар имзоланди. Қувонарлиси, Кореянинг бир нечта гигант компаниялари (Hyundai, Evergreen Holdings, Youngone Corporation, Hwachon Plant-Gemco) Ўзбекистонда ишлаб чиқаришни йўлга қўйишга қарор қилди.\nБулар орасида энг кўзга ташланадигани Hyundai компанияси шартномаси бўлди – автоконцерн Ўзбекистонда автомобиллар ишлаб чиқаришни бошлайди. Корея компаниялари Ўзбекистондаги ижтимоий-иқтисодий ислоҳотларни эътироф этиб, Ўзбекистон билан ҳамкорликни янги босқичда давом эттириш ва инвестиция маблағларини кўпайтириш борасида аниқ хулосага келганликларини айтиб ўтишди.\nШу билан бирга, ишбилармонлик муҳитини яхшилаш бўйича қабул қилинган чора-тадбирлар самарадорлигини Жаҳон банкининг “Бизнесни юритиш” (“Doing Business”) халқаро ҳисоботининг сўнгги нашри ҳам тасдиқламоқда. Юртимиз бизнес юритиш учун энг қулай шароитлар яратиш бўйича ислоҳотчи давлатларнинг биринчи ўнталигига киришга муваффақ бўлди. Мамлакатимизда ҳисоботдаги 10 та индикаторнинг 6 таси бўйича сезиларли ўсиш қайд этилганлиги ҳам ишбилармонлик муҳитини яхшилаш борасида рўёбга чиқарилаётган чора-тадбирлар кўлами ва натижадорлигидан дарак беради.\nТошкент шаҳрида қулай инвестиция муҳитини яратиш мақсадида Тошкент шаҳрида «Tashkent City» халқаро бизнес марказининг қурилиши ва унинг лойиҳаси устида иш бошлаган. Айни пайтда Алишер Навоий ва Ислом Каримов шоҳкўчалари, Олмазор ва Фурқат кўчалари орасида жойлашган 80 гектарга яқин майдонда қурилиш ишлари бошланган.\nБизнес офислар, меҳмонхоналарга мўлжалланган биноларни замонавий технологиялар асосида 40 қаватдан баланд бўлмаган қилиб, турар-жойларни эса 12 қаватдан юқори бўлмаган тарзда қуриш режалаштирилган. Бундан ташқари, бу ерда конференция ва кўргазма марказлари, гипермаркет, кўплаб савдо майдонлари, ресторан ва кафелар, ер ости автотураргоҳлари барпо этилиши режалаштирилган.\nЮртимизда ушбу йўналишдаги олиб борилаётган ишларини хорижий инвесторлар ҳар томонлама қўллаб-қувватлаётганини оммавий ахборот воситалари орқали кенг ёритилмоқда.\nХориж капиталини жалб қилишда бозор салоҳияти, бизнес имкониятлари ва қулай ишбилармонлик муҳити муҳим ўрин тутади. Бу имкониятларда ҳуқуқий ҳамда маъмурий асосларни такомиллаштириш ҳал этувчи аҳамиятга эга. Ҳаракатлар стратегияси доирасида давлатнинг иқтисодиётдаги иштирокини қисқартириш, кичик бизнес ва хусусий тадбиркорлик субъектлари ҳуқуқлари ҳимоясини кучайтириш, уларни қўллаб-қувватлаш, мамлакат иқтисодиёти ҳамда ҳудудларига чет эл инвестициясини фаол жалб қилиш бўйича амалга оширилаётган чора-тадбирлар ЕТТБ фаолияти билан ҳамоҳангдир. Биз депутатлар, давлат идоралари ва манфаатдор ташкилотларга ушбу йўналишда ҳар томонлама кўмак беришга тайёрмиз.\nБугун мамлакатимиз мутлақо янги воқеликлар, талаблар асосида ривожланмоқда. Президентимиз турли йиғилишларда “Биз икки йил давомида фавқулодда сафарбарлик ҳолатида ишлашимиз керак”, деган фикрни доимо айтиб келади. Ўйлайманки, биз, Халқ депутатлари Тошкент шаҳар Кенгаши депутатлари мана шундай маромда ишлашимиз, ўз чиқишларимиз, амалий ҳаракатларимизда ташаббускорлик, фидойиликни намоён этишимиз шарт. Шундагина, юртимизда инвестициявий муҳитни яхшилаш орқали мамлакатимиз иқтисодиёти тармоқлари ҳамда ҳудудларига хорижий сармояларни фаол жалб этиш бўйича олиб борилаётган ишларимизни янги марраларга олиб чиқишга ва халқимиз ишончини муносиб равишда оқлаган бўламиз.\nПечать 29 Ноябрь 2017 Ўқилди: 1027\nСайтда фойдаланувчилар сони: 759


Хусусийлаштириш ҳангомаси « Ўзбекистон Халқ Ҳаракати\n14 September 2016 - 5:00\nОлий Кенгашнинг навбатдаги сессияси 2 июлга белгиланган эди. 30 июн куни Олий Кенгаш раиси Йўлдошев «бир келиб кетасизми?,» деб телефон қилди. Бордим. Кабинетида ёлғиз эмасди. Давлат секретари Ражабов, КГБ раиси Алиев, Ички ишлар вазири Алматов ўтиришарди.\nИлиқ салом-аликдан сўнгра, у ер бу ердан қисқа гаплашдик. Кейин муддаога ўтишди.\n– Сессияда гапирмоқчи экансиз, яхши, – деди Йўлдошев, – биз бу ерда маслаҳатлашдик-да, ҳозир вазият оғир, кўриб турибсиз, гапирадиганларингизни биз ҳам билсак, чора кўриш керак бўлса, кўрсак, бир-биримизга ёрдам берсак…\n– Мен хусусийлаштиришнинг нотўғри кетаётгани, ерли халқнинг бундан фойда кўрмаяжагини гапираман, – дедим.\n– Шуни гапирмасдан ҳал қилса бўлади-ку, – деди Йўлдошев.\n– Келинг, мен Ўзбекистонда хусусийлаштириш бўйича ишлаётган гуруҳ бошлиғини кабинетимга чақирай, у сизга атрофлича маълумот берсин, – деди, Ражабов.\n– Менинг гапирмаслигим шунчалик муҳимми?, – дедим кулиб.\n– Аҳволни кўриб турибсиз, – деди яна Йўлдошев.\nБутун суҳбат давомида Алматов ҳам, Алиев ҳам «чурқ» этишмади. Улар таҳдид унсури ўлароқ ўз вазифаларини бажариб ўтиришарди.\n– Мени халқ Олий Кенгашга унинг дардини айтиш учун сайлаб юборди. Мен сессияда албатта гапираман, гапирмасам, у ерда ўтирмайман, – дедим.\n– Хўп, бўпти, бўпти, – деди шоша-пиша Ражабов, – эртага бизнинг кабинетда бир чой ичайлик, нима дейсиз, ҳам хусусийлаштириш тўғрисида маълумот берамиз.\n– Хўп, бораман, – дедим, мен, – бошқа гап бўлмаса, бизга рухсат…\nҲаммасининг юзида мулзамлик бор эди. Ошириб юбордим, шекилли, деб ўйладим ичимда…\nЭртаси куни Давлат секретари Ражабовнинг ёнига бордим. Саройнинг бешинчи қаватида эди қароргоҳи. Кабинети Президентникидан кам эмасди. Хусусийлаштиришни амалга ошираётган кишини чақирган эканлар. Бечора бир тўда схема-чизгилар, графикларни деворга осиб, хусусийлаштиришдан ерли халққа у қадар зиён келмаслигини исбот қилишга урунди. Балки, у ҳақли эди. Аммо бир миллатвакилининг миллат олдига чиқиб гапирмаслиги учун шунча оворагарчилик нимага лозим бўлдийкин, деб ўйлардим у ерда ўтириб.\n– Раҳим ака, сизга катта раҳмат бу кўрсатган эътиборингиз учун, – дедим, – аммо мен Олий Кенгашда гапиришим шарт, Каримов қўрқмасин, мен уни танқид қилмоқчи эмасман, муҳимроқ нарсалар бор…\nРаҳим Ражабов бухоролик, кўнгли очиқ, дангал инсон эди. У мени тушуниб турарди, аммо топшириқни ҳам бажариши керак эди. – Жон ука, шу эртани жанжалсиз ўтказайлик, яна митинг ҳам тайёрлабсизлар, Президент жуда безовта, – деди Давлат Секретари Ражабов.\nҲеч жанжал бўлмайди, – дедим мен, – мана, кўрасиз, мен гапираман, ҳеч жанжал бўлмайди…\nДавлат секретари хомуш кузатиб қолди.\nБундай инсонларга мен доим самимий ачинаман. Нормал шароитда ўлкасига фойдаси тегадиган меҳнаткаш одамлар. Бир бошқарувчининг инжиқлиги туфайли бутун ишини ташлаб, бир депутатни мажлисда гапиртирмаслик учун бир неча кунини қурбон қилаётган бу одам ҳақиқатан ҳам ачинишга лойиқ эди.


10 июнда ёмғирли об-ҳаво хоҳлайсизми? - - - www.Voydoda.com - Скачать новинки музыки 2018 бесплатно -\n10 июнда ёмғирли об-ҳаво хоҳлайсизми?\nАвтор: Ies_92uz / Дата: 24 Мар 2018 / Просмотров: 258\nГидрометеорология хизмати марказининг хабар беришича, 10 июнь куни Ўзбекистон бўйлаб ҳаво ўзгариб туради.\nМарҳамат, эртанги об-ҳаво маълумоти билан танишинг.\nЭртага Тошкент шаҳрида вақти-вақти билан ёмғир ёғиб, чақмоқ чақиши кутилмоқда. Ҳарорат кундузи +31... +33, кечаси эса +17... +19 даража иссиқ бўлади. Шамол шарқдан сониясига 5-10 метр тезликда эсиб, 12-17 метр тезликкача кучайиши мумкин.\nФарғона, Наманган ва Андижонда вақти-вақти билан ёмғир ёғиб, чақмоқ чақиши кутилмоқда. Ҳарорат +30... +35, кечаси эса +15... +20 бўлиши кутилмоқда. Шамол шарқдан сониясига 5-10 метр тезликда эсиб, 12-17 метр тезликкача кучайиши мумкин.\nСамарқанд, Жиззах ва Сирдарёда вақти-вақти билан ёмғир ёғиб, чақмоқ чақиши кутилмоқда. Ҳарорат кундузи +30... +35, кечаси эса +15... +20 бўлиши айтилмоқда. Шамол шарқдан сониясига 5-10 метр тезликда эсиб, 12-17 метр тезликкача кучайиши мумкин.\nҚорақалпоғистон Республикаси ва Хоразм вилоятида ҳаво ўзгариб туради. Ҳарорат кундузи +33... +38, кечаси +17... +22 бўлади. Шамол шарқдан сониясига 5-10 метр тезликда эсиб, 12-17 метр тезликкача кучайиши мумкин.\nБухоро ва Навоий вилоятларида ҳаво ўзгариб туради. Ҳаво ҳарорати кундузи +30... +35, кечаси +17... +22 бўлади. Шамол шарқдан сониясига 5-10 метр тезликда эсиб, 12-17 метр тезликкача кучайиши мумкин.\nҚашқадарё ва Сурхондарё вилоятларида ҳаво ўзгариб туради. Ҳаво ҳарорати кундузи +34... +39, кечаси +18... +23 бўлади. Шарқдан сониясига 3-8 метр тезликда шамол эсади.


2020 йил – Aндрей Прохожий манзараларида\nФотосуратчи Aндрей Прохожий 30 йилдан ортиқ вақтдан буён тоғ туризми билан шуғулланади. “Газета.uz” ундан ўтган йил фотосуратлари билан бўлишишини сўради.\nБарча суратлар босилганда очилади. Тавсифини кўриш учун суратнинг устига босинг.\nҚизилбош чўққиси, Aнаулгенсой чўққиси, Тошкент вилояти, 2020 йил август.\nМенинг тоғ туризмига бўлган иштиёқим 1980-йилларнинг ўрталарида бошланган. Мен тасодифан спелеоглар гуруҳига қўшилиш тўғрисидаги эълонни кўриб қолдим. Шундан тоғларга бўлган интилишим бошланди.\nМен учун тоғлар – бу дам олиш, дўстлар ва бошни айланатирадиган гўзалликдир. Бу туйғуларни шаҳарда ҳис қилолмайсиз.\nИспой, Тошкент вилояти. 2020 йил декабрь.\nМени ҳаттоки Янги йил учун тоғдаги анъаналарим бор. Бир гал 2014 йил жамоа билан мавсумни Арча дарахти билан сафарга чиқиш билан якунлашга қарор қилдик. Лекин охир-оқибат ҳеч ким боролмади. Мен эса эски чодирни олиб, йилни ёлғиз кузатишга отландим. Чўққига чиқиб, арчани ўйинчоқлар билан безатдим. Фақатгина арча атрофида айланиш учун ёнимда ҳеч ким йўқ эди.\nЎшандан бери, ҳар Янги йил олдидан ёки ундан кейин, биз ҳамроҳимиз бор ёки йўқлигидан қатъи назар Арча дарахти билан саёҳатга чиқамиз.\nБиз 2020 йилги мавсумни 26-27 декабрь кунлари ҳамфикрларимиз билан бирга кузатдик.\nЯнги йил арафасида анъанавий қишки саёҳат. Испой, Тошкент вилояти. 2020 йил 27 декабрь.\nЗикиркўл кўли яқинида. Ўзбекистондаги энг баланд (3660 м), катта, сирли ва кам саёҳат қилинадиган кўллардан бири.\nЎтган йили мен яна Тожикистоннинг Фан тоғлари бўйлаб юришни, Қирғизистондаги Юқори Олойни кечиб ўтишни хоҳлагандим, аммо пандемия бунга йўл қўймади.\nКарантин чекловлари туфайли мамлакат ичкарисидаги саёҳатларимизнинг ҳам вақти ва йўналишлари ўзгарди. Транспорт билан боғлиқ баъзи қийинчиликлар бор эди. Aммо тоғларда ҳеч нарса ўзгармади: мен пандемиядан олдин ҳам тинч ва бўш бўлган ерларда бўлдим.\nТошкент вилояти. 2020 йил май.\nҲордиқ қанчалик қийин кечмасин, мен тоғларга экстремал спорт учун эмас, балки дам олиш учун бораман. Елкалардаги 30 килограммлик рюкзак, тунни ёмғир ва қор остида ўтказишлар – вақт ўтиши билан ҳамма нарса унутилади. Биргина бу ишни уддалаганингиз ва гўзал манзараларнинг шоҳиди бўлганингиздан туйган эйфория ҳисси қолади, холос.\nТузкон кўли, Жиззах вилояти. 2020 йил март.\nФотосуратлар муаллифи: Aндрей Прохожий\nФотоҳикоя муаллифлари ўзларининг ишларига ҳаволаларни photo@gazeta.uz. электрон манзилига юборишлари мумкин. Хатга сюжет тавсифи, жойи, санаси, муаллифнинг тўлиқ исми шарифи ва мурожаат учун телефон рақамларни киритишни сўраймиз.\nБиз ўз манбаларимиздаги ишларни нотижорий асосда\nнашр этиш имконини кўриб чиқамиз.


«Ўтган йили Spark ва Nexia'дан 550 млрд сўм зарар кўрганмиз. Equinox, Malibu ва Trailblazer сотиш зарарни қоплаяпти» – UzAuto Motors масъули - Zamin.uz\nKun.uz хабарига кўра, тадбир давомида ташкиллаштирилган матбуот анжуманида ОАВ ходимлари жамият мутасаддиларидан Equinox сингари қиммат автомобилларни чет элдан олиб келиб, устига 50 фоиз маблағ қўйилиб сотилаётгани бўйича изоҳ сўрашди.\n“UzAuto Motors АЖ Equinox, Malibu ва Trailblazer каби машиналарнинг импортёрига, сотувчисига айланди, деган гаплар пайдо бўлди. Шунинг учун айтиб ўтмоқчиман, ўтган йили 280 мингта машина ишлаб чиқардик. Equinox ва Malibu каби машиналар 10 мингта сотилган. Нисбатини олсак, нечта машина тайёр ҳолатда олиб кириб сотилди, нечта машина ишлаб чиқарилди, деганда қиммат автомобиллар сотуви 5 фоиздан ошмайди. Яъни, маҳсулотларнинг 5 фоизини олиб кириб сотяпмиз, 95 фоизини ўзимиз ишлаб чиқаряпмиз.\nUzAuto Motors бизнес модели шундай қилинганки, иложи борича оммага мослашган машиналарга минимал даромад қўйилган. Тижорат сирини очяпман сизларга, баъзиларида, масалан, Spark ва Nexia каби машиналарда даромад умуман йўқ. Нафақат даромад, балки йўқотиш бор. Шунинг учун оммага арзонроқ машина етказиш имкониятини яратиш мақсадида биз қиммат машиналар даромадини баланд қилиб қўямиз. Бу - қиммат машинадан олаётган даромадимиз ҳисобига арзон машина йўқотаётган пулни қоплаш учун ўйланган тадбир.\nАниқ мисол, Spark билан Nexia’дан ўтган йили 550 млрд сўм пул йўқотдик. Бу соф зиён. Қиммат машиналардан 500 млрд сўм фойда кўрдик. Сизларга савол, сизлар ҳам менга ўхшаган фуқаросизлар. Мана шу Equinox, Malibu нархларини тушириб, Spark, Nexia нархини кўтариб қўйган яхшими ёки ҳозирги ҳолатда бизнес моделни давом эттирган яхшими, деган савол турибди-да. Нима деб ўйлайсизлар?” - деди “Ўзавтосаноат” бошқарув раиси ўринбосари Азизбек Шукуров. “Замин” янгиликларини “Twitter”да кузатиб боринг\n31-03-2020, 08:18, Авто\n«Ўзавтосаноат» янги моделларнинг Ўзбекистон ва хориждаги нархларини таққослади\n4-01-2020, 16:42, Авто\n28-12-2019, 22:43, Авто\nЯнгиликлар » Авто » «Ўтган йили Spark ва Nexia'дан 550 млрд сўм зарар кўрганмиз. Equinox, Malibu ва Trailblazer сотиш зарарни қоплаяпти» – UzAuto Motors масъули


Манчестер дербисида ғолиб аниқланмади\n10:07 / 28.04.2017\nАнглия Премьер лигасининг 26-туридан ўрин олган «Манчестер Сити» ва «Манчестер Юнайтед» ўртасидаги дерби ўйини бўлиб ўтди. Манчестердаги «Этихад — Сити оф Манчестер» стадионида бўлиб ўтган ўйин нурсиз дуранг 0:0 ҳисоби билан якунланди.\nУчрашувнинг катта қисмида «шаҳарликлар» ҳудудий устунликка эга бўлишди, тўпни назорат қилишди. Бироқ, меҳмонлар мудофаасини ёриб ўтишнинг уддасидан чиқа олишмади. «Қизил иблислар» Маруан Феллайни майдондан четлатилганидан сўнг, 10 киши бўлиб қолишди. Феллайни икки дақиқа ичида сариқ ва қизил карточка олишни қойиллатди. Ўйин охирларида икки ярим ой мобайнида илк маротаба майдонга тушган Габриэл Жезус «МЮ» дарвозасини нишонга олди, бироқ ҳакамлар бразилияликнинг ўйиндан ташқари ҳолатда бўлганини қайд этишди.\nАйни вақтда «Сити» 65 очко билан тўртинчи ўринда бораётган бўлса, «МЮ» 64 очко билан уни таъқиб қилмоқда.\nАПЛ, 26-турнинг қолдирилган ўйини\nМанчестер Сити – Манчестер Юнайтед - 0:0\n27 апрель, «Этиҳад Стэдиум»\nМанчестер Сити – Браво (Кабальеро, 79), Компани, Коларов, Сабалета, Отаменди, Фернандиньо, Туре, Стерлинг (Габриэл Жезус, 86), де Брюйне, Сане (Навас, 80), Агуэро.\nМанчестер Юнайтед – Де Хеа, Валенсия, Байи, Дармиан, Блинд, Эррера, Кэррик, Феллайни, Мхитарян (Фосу-Менса, 86), Марсиал (Лингард, 80), Рэшфорд (Янг 90).\nОгоҳлантиришлар: Феллайни (83), Габриэл Жезус (90).\nЧетлатиш: Феллайни (84).\n«Манчестер Юнайтед» қаторасига иккинчи марта дунёнинг энг муваффақиятли клуби бўлди\nАлексис Санчес: «Манчестер Юнайтед»га Премьер Лига ва Чемпионлар Лигасини ютиш учун келдим


СУВНИ ИСРОФ ҚИЛГАНЛАР МАЪМУРИЙ ЖАВОБГАРЛИККА ТОРТИЛАДИ - Ўзбекистон овози газетаси\nСУВНИ ИСРОФ ҚИЛГАНЛАР МАЪМУРИЙ ЖАВОБГАРЛИККА ТОРТИЛАДИ\nЖорий йил 29 майда Президентимиз раислигида экспорт-импорт, маҳаллий бюджетга қўшимча тушумларни таъминлаш, қишлоқ хўжалигида ғўза парвариши, ғалла ўрими, такрорий экинлар ва сувдан оқилона фойдаланиш каби муҳим тадбирларни самарали ўтказиш билан боғлиқ бугунги кунда ғоят долзарб бўлиб турган масалаларга бағишланган видеоселектор йиғилиши ўтказилган эди. Йиғилишда берилган топшириқ ва белгиланган вазифалар юзасидан июнь ойи бошида халқ депутатлари вилоят, туман Кенгашлари сессиялари ўтказилиб, штаблар тузилди.\nМасаланинг ниҳоятда долзарб эканидан келиб чиқиб, республикамизнинг барча вилоят, туман ва шаҳарларида ташвиқот-тарғибот, жамоатчилик ҳамда депутатлик назорати гуруҳлари иш бошлади. Мазкур вазифага Олий Мажлис Қонунчилик палатаси депутатлари ҳам жалб этилган.\nШу кунларда қишлоқ хўжалигида муҳим палла ҳукм сурмоқда. Мутасаддилар, деҳқон-фермерлардан ҳар доимгидан ҳам ҳушёр ва масъулиятли бўлиш талаб этилади. Мухбиримиз айни пайтда Сурхондарё вилоятида депутатлик назорати гуруҳида иш олиб бораётган парламент қуйи палатасидаги Ўзбекистон ХДП фракцияси аъзоси Турсунпўлат Норбоев билан боғланди. У ҳудудларда амалга оширилаётган ишлар ҳақида гапириб берди.\nДепутатнинг айтишича, ташкил этилган гуруҳларнинг саъй-ҳаракатига қарамасдан, вилоятда сувдан оқилона фойдаланиш масаласида камчиликлар учрамоқда.\nВилоятда мавжуд 5 та сув омборида бугунги кун ҳолатига сув ҳажми 1035,5 миллион метр куб бўлиб, ҳозирда уларга келаётган сув миқдори сониясига 128,3 метр кубни, чиқарилаётгани эса 184,6 метр кубни ташкил этмоқда. Вилоятда 78529 гектар майдонда пахта етиштирилаётган бўлса, экиннинг аксарият қисми 1-сув билан таъминланган.\nАйни мураккаб паллада сувдан тежамкорлик билан ва самарали фойдаланиш, ғўза ниҳолларининг яхши ўсиб, ривожланиши учун қатор ораларига ишлов беришни тез ва сифатли бажариш катта аҳамиятга эга. Ишлов бериш муддатидан кечикса, тупроқнинг сув ва ҳаво режими, ўсимликнинг озиқланиши бузилади, бегона ўтлар, уларнинг зарари кўпаяди, ҳосилдорлик 15-25 фоизга пасаяди.\nБир суғориш ғўза ҳосили тақдирини ҳал қилиши мумкин, деган нақл бежизга айтилмаган. Барча агротехник тадбирлар қаторида экинни чанқатиб қўймаслик учун суғориш олдидан эгат олиш тавсия қилинади. Тупроқ таркибини инобатга олиб суғориш, эгатлар узунлигини тўғри белгилаш, сувдан самарали фойдаланиш билан бирга, ўсимликнинг барқарор ривожланишини таъминлайди. Биринчи суғориш 3-5 кун кечиктирилса, ниҳолда қурғоқчиликка чиниқиш жараёни содир бўлиб, ҳосилдорлик 5-7 центнерга камаяди.\nТанқислик кузатилаётган мушкул пайтда жойларда сув беҳуда оқизиб қўйилган ёки кўллатиб суғорилаётган ҳолатларнинг гувоҳи бўляпмиз. Айрим фермер хўжаликлари ўқариқлар оралиғини 50-60 метр ўрнига, 150-200 метр қилиб суғормоқда. Бу усул сув сарфини анча оширади.\nМузрабод туманидаги «Қўнғирот Жайхун» СИУ ҳудудидаги «Навбаҳор Музрабод» фермер хўжалигининг пахта режаси 17 гектар бўлиб, сув олиш қулоғи жиҳозланмаган. Гидропост қурилмаган, ер ўқариқлар билан бўлинмаган. Дала узунлиги 300 метр қилиб олинган. Бундай масъулиятсизлик учун фермер хўжалиги раҳбари Хайрулло Баҳромовга нисбатан тегишли тартибда далолатнома расмийлаштирилиб, маъмурий иш очилди.\n«Ш.Бобоев» СИУ ҳудудидаги «Пиримқул Жўра Агро» фермер хўжалиги 24 гектар пахта майдонига эга. Шундан 10 гектар майдонга сув таралган, сувни тежаш чораларини қўллаш ўрнига, исрофгарчиликка йўл қўйилган. Фермер хўжалиги сувчилари устидан етарлича назорат ўрнатилмаган, дала охиридан 0,03 гектар майдон сувга кўллатилган.\nХўжалик раҳбари Ойбек Жўраевга нисбатан далолатнома расмийлаштирилиб, тегишли органга тақдим этилди ва берилаётган сув миқдори қисқартирилди.\nДенов туманида «Ҳазарбоғ» ҳудудидаги «Зулфиқоров Дилмурод» фермер ҳўжалигидаги ўрганиш жараёнида 4 гектар пахта майдонига сув таралгани, лекин хандақ ўра қазилмагани, маҳаллий ўғит чиқарилмагани, ўқариқлар орасидаги масофа 180-190 метр олингани, дала охиридан сув беҳуда оқизиб қўйилгани аниқланди. Фермер хўжалиги раҳбари Абдураҳмон Зулфиқоровга нисбатан Маъмурий жавобгарлик тўғрисидаги кодексга асосан жарима қўлланилди ва берилаётган сув миқдори қисқартирилди.\nУшбу ҳудуддаги «Ҳайработ олтин дала» фермер хўжалигига қарашли 10 гектар ғалладан бўшаган майдонга сув истеъмоли қоидасини бузиб, ўзбошимчалик билан сув қуйилган ва дала охиридан 0,02-0,03 сотих майдон сувга кўллатилган. Фермер хўжалиги раҳбари Зокир Қурбоновга нисбатан ҳам далолатнома расмийлаштирилиб, маъмурий иш очилди ва берилаётган сув миқдори қисқартирилди.\nШеробод туманидаги «Деҳқонобод обиҳаёт» СИУ ҳудудидаги «Қурбонов Санжар Давронович» фермер хўжалигининг пахта режаси 21 гектар бўлиб, шундан 3 гектар майдонга шарбатсиз сув таралган. Гидропост қурилмаган, фермер хўжалиги сувчиларига шарт-шароитлар яратилмаган, 50 метр ички ариқлар тозаланмаган, ўқариқлар оралиғи 150-170 метр олинган. Фермер хўжалиги сувчиларининг эътиборсизлиги оқибатида 10-12 л/сек сув поёнобга ташлатиб қўйилган. Фермер хўжалиги раҳбари Даврон Қурбоновга огоҳлантириш берилди ва сув миқдори 40 фоизга қисқартирилди.\nБундай мисолларни кўплаб келтириш мумкин. Масъулиятсиз фермер хўжаликлари раҳбарлари тегишли тартибда жавобгарликка тортиляпти. Албатта, мақсад кимнидир жазолаш, кимнингдир кайфиятини бузиш эмас. Бироқ қишлоқ хўжалиги учун ўта муҳим паллада сувнинг қадрига етиб, масъулият билан иш тутиш ҳаммамизнинг бурчимиз. Сувга яқин одам уни исроф қилиши, сувга узоқроқ одам бир томчи сувга зор бўлиб қийналиши тўғри эмас.\nЖойларда бошбошдоқликка йўл қўяётган, эътиборсиз фермерлар ҳамон учрамоқда. Сувдан хўжасизларча фойдаланаётган, обиҳаётнинг қадрига етмасдан, коллекторларга ташлаб қўйган фермер хўжаликлари раҳбарлари, сув тақсимоти меъёри ва адолатни бузган бошқа мутасаддиларга нисбатан бундан кейин ҳам қатъий чоралар кўрилади. Бу ҳақда огоҳлантириш ва тушинтириш ишлари ишчи гуруҳ томонидан олиб борилмоқда.


Энди COVID-19 аломатлари сезилган бемор тест таҳлилисиз ҳам шифохоналарга жойлаштирилади - UzNews.uz\nЭнди COVID-19 аломатлари сезилган бемор тест таҳлилисиз ҳам шифохоналарга жойлаштирилади\nКоронавирус аломатлари сезилган бемор тест таҳлилисиз ҳам шифохоналарга жойлаштирилади.\nБугун, 18 июль куни АОКА ҳузуридаги штабда Коронавирусга қарши кураш штаб аъзоси Феруза Ҳамробоева иштирокида брифинг ўтказилди.\nБрифингда бугунги кунда коронавирусга тест топширган (ёки топшира олмаган), аммо жавоби чиқмаган, шунга қарамай коронавирус аломатлари кўринаётган беморларни шифохоналар қабул қилмаётгани юзасидан савол берилди.\n– Айнан шу масала Республика махсус комиссияси штабида бўлиб ўтган Ҳукумат йиғилишида кўриб чиқилди. Унга кўра, бугундан бошлаб коронавирус аломатлари сезилган беморлар тест таҳлили натижаларисиз ҳам тиббиёт муассасаларига жойлаштирилиши мумкин. Эндиликда махсус шифохоналар тез ёрдам орқали ҳам фуқароларнинг ўзлари мурожаат қилган ҳолларда ҳам беморларни қабул қилади, - деди Коронавирусга қарши курашиш штаби аъзоси Феруза Ҳамробоева.


Токио-2020 Ташкилий қўмитаси Олимпия ўйинларини томошабинларсиз ўтказиш вариантини кўриб чиқмоқда / Olamsport.com\n02 фев 08:18\nБу ҳақида Ташкилий қўмита раиси Ёсиро Мори матбуот анжуманида маълум қилди.\n“Биз аслида Олимпия ўйинларини томошабинларсиз ўтказишни хоҳламаслигимиз аниқ. Агар шу масала тўғрисида ўйламасак, мусобақаларни ўтказишни уддасидан чиқмай қолишимиз ҳам мумкин”, – деди Ёсиро Мори. Расмий вакил Ташкилий қўмита ўз шерикларидан Олимпия ўйинларини ўтказиш бўйича бирорта эътироз олмаганини ҳам таъкидлади.\nКиодо агентлиги агар Япония ҳукумати коронавирус билан боғлиқ вазиятни шу йил ёзига борганда ҳам тўла назорат остига олишга муваффақ бўлмаса, режадаги чораларнинг бирини амалга ошириш ҳақида ўйлаётганини хабар берган эди. Бу чоралар орасида Олимпия ўйинлари пайтида стадионлардаги томошабинлар сонини кескин чегаралаш, ёки уларсиз ўтказиш ҳам кўриб чиқилмоқда.


05.01.2019 19:13 0 108\nМадриднинг «Реал» клуби собиқ бош мураббийи Зайниддин Зидан 2019 йил ёзида Туриннинг «Ювентус»ига бош мураббий бўлиб келиши мумкин. Бу ҳақда «Mundo Deportivo» хабар берган.\nНашрнинг ёзишича, Аллегри гарчи шартномаси 2020 йил ёзигача тузилган бўлса-да, 2018/19 йил мавсуми тугаши билан туринликлар сафини тарк этиш истагини билдирган. Унинг ўрнига катта эҳтимол билан Зидан келади.\nАллегри «Ювентус»ни 2014 йил июлидан бери бошқаряпти. Унинг бошчилигида туринликлар Италия чемпионати ва кубогида тўрт карра зафар қучишди, қолаверса суперкубок соҳибига айланишди.\nЗидан эса мадридликларни уч карра Европа чемпионлар лигаси ғолибига айлантирган.\nЮвентус зидан Аллегри\nСпорт 12/12, 10:33\nЗидан: «Ливерпул»ни янчиб ташлаймиз»


Малайзиядаги профессионал бокс кечасида ўзбекистонлик профессионал боксчилар рейтингида биринчи ўринни эгаллаб турган Қудратилло Абдуқаҳҳоров тўққизинчи жангини филиппинлик панчер Ромео Жакосалемга қарши ўтказди.\nСаккиз раундга мўлжалланган бу жанг бешинчи раундда тўхтатилди. Филиппин рейтингида иккинчи поғонани эгаллаб турган Мэнни Пакьяонинг ҳамюрти ўзбек йигитининг зарбаларига умуман дош беролмади ва нокаутга учради.\nБу йил Қудратиллони муҳим жанглар кутиб турибди. Ҳамюртимиз 10 февраль куни Сингапурда ташкил этиладиган профессионал бокс кечасида Халқаро бокс ташкилоти - IBO йўналиши бўйича жаҳон чемпиони, жанубий африкалик Тсико Муловедзига (11-7-3, 6 КО) қарши жанг ўтказади.\nУшбу жангдан кейин Қудратилло Абдуқаҳҳоров Зимбабве боксчиси, WBC кумуш камари соҳиби Чарлез Манючи (20-2-1, 12 КО) билан жанг қилади. Ушбу баҳс 25 март куни Сингапурда ташкил этилади.


Юксак марралар таҳлили\nСоғлом авлод тарбияси — давлатимиз сиёсатининг энг устувор йўналишларидан бири. Зеро, ёшларимиз келажагимиз ворислари, халқимизнинг ишончи ва суянчидир.\nМамлакатимизда болалар спортини ривожлантириш йўлида олиб борилаётган ислоҳотлар айни шу жиҳатдан ўта долзарб аҳамиятга эга. Шу боис жисмоний машғулотларни сиҳат-саломатлик, соғлом турмуш тарзи ва баркамоллик -омили, деб биламиз.\nЎғил-қизларимизнинг қадди-қомати расо ўсишида, айниқса, сув спорти алоҳида ўрин тутади. Мушакларга куч-қувват бағишловчи бундай машғулотлар танани чиниқтириб, иродани тоблайди. Руҳиятни тетиклаштиради. Бироқ мустақиллигимизнинг дастлабки йилларида пойтахтимиз ва вилоятлар марказларидагина бармоқ билан санарли сув спорти иншоотлари бўлгани, устига-устак, бу ҳавзаларда маҳорат сабоқлари номига, ўлда-жўлда йўлга қўйилганини ҳисобга олсак, бир пайтлар мазкур жабҳа эътибордан мутлақо четда қолиб кетгани ойдинлашади.\nКейинги пайтда мавжуд аҳволни ўнглаш йўлида муҳим чора-тадбирлар амалга оширилмоқда. Чунончи, Ўзбекистон сузиш федерацияси ташкил қилиниб, жойларда янги-янги иншоотлар қурилди. Натижада ўтган тўрт йил давомида спортнинг сузиш, сув полоси, синхрон сузиш ва сувга сакраш турлари бўйича мамлакатимиз вакиллари кўплаб халқаро турнирлар, Осиё ўйинлари ҳамда қитъа чемпионатларида Ватанимиз шарафини муносиб ҳимоя қилиб, совриндорлар сафидан жой олишди. Ўз навбатида, Ўзбекистон қатор нуфузли мусобақаларга мезбонлик қилиб, янгидан-янги чемпионлар кашф этилган замин сифатида тарихга кирди.\nАммо ушбу натижалар билангина кифояланиб бўлмайди. Сув спортини кенг оммалаштириш борасида янада кўпроқ қайғуриш даври келди. Бундай дейишимизга етарлича асослар бор. Масалан, ўтган йили Бразилиянинг Рио-де-Жанейро шаҳрида ўтказилган ёзги Олимпиада ўйинларига сузиш спорт туридан\n6 та, синхрон сузиш бўйича 2 та йўлланмани қўлга киритиш қатъий мақсад қилиб белгиланган эди. Бироқ амалда вакилларимиз иккита лицензия билан кифояланишди. Ваҳолонки, республикамизда Олимпиада ўйинларига ихтисослаштирилган спорт иншоотлари қурилишига охирги беш йилнинг ўзида 1 триллион 230 миллиард сўм миқдорида маблағ сарфланганди. Қолаверса, 2013 — 2016 йилларда сув спортига ҳомий сифатида белгиланган “Навоий кон-металлургия комбинати” давлат корхонаси ҳамда “Ўзметкомбинат” акциядорлик жамиятлари томонидан ҳам соҳа ривожига етарлича сармоя ажратилди. Президентимиз Шавкат Мирзиёев 2017 йил 14 январда Вазирлар Маҳкамасининг йил якунларига бағишланган кенгайтирилган мажлисида шу ҳақда тўхталар экан, мазкур Олимпиадада фақатгина оғир атлетика, бокс, кураш ва дзюдо бўйича совринли ўринлар эгалланганини таъкидлаб, “Бунинг сабаблари нимада?” деган ҳақли саволни ўртага ташлади. Шу билан бирга, Ўзбекистонда болалар спорти, олий спорт маҳорати ва олимпия захираларини мустаҳкамлаш юзасидан зарур тавсиялар берди. Муаммолар ичига чуқур кириб бориш зарурлигини уқтирди.\nЎрганишлардан маълум бўлдики, ҳозирги кунда республикамизда сув спортига ихтисослаштирилган 249 та иншоот мавжуд. Бироқ уларнинг 41 таси белгиланган меъёр талабларига жавоб бермайди. Боз устига, сув спортига мослаштирилган 70 та бассейн яроқсиз ҳолга келиб қолган. Ўтган йили Қарши олимпия захиралари коллежидаги ёпиқ турдаги ҳавзанинг иссиқ сув билан таъминлаш тизими Навоий кон-металлургия комбинатининг 600 миллион сўм миқдоридаги маблағи эвазига янгиланди.\nЯна бир таҳлил: айни пайтда мамлакатимизда 10 минг 500 нафардан ортиқ йигит-қиз сув спорти билан мунтазам шуғулланмоқда. Уларнинг аксарияти Тошкент шаҳри, Навоий, Фарғона, Қашқадарё вилоятлари ҳиссасига тўғри келади. Демак, қолган ҳудудларда ҳам мазкур спорт турини янада -оммалаштириш, спорт объектларини замонавий жиҳозлар билан таъминлаш муҳим аҳамият касб этади.\nБу борада йўл қўйилган хато ва камчиликлар Навоий шаҳрида бўлиб ўтган Ўзбекистон сузиш федерациясининг навбатдаги конференциясида танқидий кўриб чиқилди ҳамда 2020 йили Япониянинг Токио шаҳри мезбонлик қиладиган ёзги Олимпиада ўйинларига йўлланмаларни қўлга киритиш борасида галдаги мақсад ва вазифалар белгилаб олинди. Бундан ташқари, мамлакатимизнинг ушбу спорт тури бўйича терма жамоалари таркиби қайтадан шакллантирилди. Ўқув-машғулот йиғинларига ёш, иқтидорли ҳамда малакали мураббийларни жалб қилиш, жоиз бўлса, чет эллик мутахассисларни маслаҳатчи сифатида таклиф этиш режага киритилди.\nТаъкидланганидек, жорий йилда Тошкент шаҳрида катталар ўртасида сув спорти турлари бўйича тўққизинчи Осиё чемпионати бўлиб ўтади. Юртимиз ушбу халқаро мусобақага илк бор мезбонлик қилади. Демак, халқаро тадбирни муносиб ўтказишга ҳар қачонгидан қизғин тайёргарлик кўриш керак. Бинобарин, беллашувда спортчиларимиз томонидан юқори натижаларни қўлга киритиш мақсад қилинган.\nШунингдек, сув спорти турлари бўйича Ўзбекистон терма жамоалари таркибини тажрибали ва иқтидорли мураббийлар билан тўлдиришни кўзлаб, мамлакатимиз бўйлаб селекция ишларини кучайтириш, вилоятлар ҳамда туманлардаги сув спорти турлари бўйича фаолият юритаётган мутахассислар малакасини ошириш юзасидан семинарлар уюштирилиши кўзда тутилган.\nЭътибор, имконият ва рағбат муваффақиятлар сари йўл очади. Айниқса, спортда бу ҳал қилувчи омилдир. Шу маънода, яқин истиқболда республикамизда сув спортини янада ривожлантириш, кенг оммалаштириш, моддий-техника базасини мустаҳкамлаш йўлидаги изчил чора-тадбирлар, саъй-ҳаракатлар ўз самарасини беришига ишонамиз.\nЎзбекистон сузиш федерацияси раиси.\nМазкур рукндаги бошқа мақолалар: « Меҳр кўзда\tХусусий сектор ҳиссаси »


Рамос фаолиятида муҳим аҳамият касб этган мураббийларни санаб ўтди\n24 август, 2019, 14:04\nТеглар:Серхио Рамос | Реал | Испания\nУ ушбу мутахассислар қўл остида улкан ўсишга эришди.\nМадриднинг "Реал" клуби ҳимоячиси Серхио Рамос фаолияти давомида муҳим аҳамият касб этган мураббийлар ҳақида гапирди.\n“Фаолиятимдаги энг муҳим мураббий - Хоакин Капаррос. Айнан у менга Ла Лигада ўйнаш ва орзуларимга эришишимга имкон берган. Кейинги ўринда эса Луис Арагонес. У мени илк бор терма жамоага чақирди. Сўнгги йилларда эса Анчелотти ва Зидан бўлиши мумкин. Чунки, мен улар билан Чемпионлар лигасида ажойиб дамларни бошдан кечирдим”, - дейди 33 ёшли испаниялик футболчи.\nМаълумот учун, Рамос асли “Севилья” клуби тарбияланувчиси ҳисобланади. У “Реал” сафида 2005 йилдан буён тўп суриб келмоқда. У ҳозиргача жами 23та мусобақада ғолиб чиқди. Шуларнинг 3таси Испания терма жамоаси сафида қўлга киритилган.\nФото Тўпни беринг, голни кўринг!\nРасман! Икер Касильяс 39 ёшида фаолиятини якунлади\nРафаэль ван дер Ваарт: Рамос - машина, у 40 ёшгача ўйнай олади


Тошкентда сартарошлик бўйича маҳорат дарслари ташкил этилди (фото)\nТашкент +4° Mon 22:44\nҚозоқ-немис университети талабалари учун ёзги ўқув курси ташкил этилди\nОБ-ҲАВО МАЪЛУМОТИ. Тошкентда ҳаво бироз булутли бўлади\nНамунали истеъмолчи доим эътиборда\nДобавлено: 12.01.2019, 08:18\nЁшлар ижод саройида Ўзбекистон Республикаси Сартарошлар ва косметологлар уюшмаси ҳамда Ёшлар иттифоқи Тошкент шаҳар кенгаши ҳамкорлигида “Замон билан ҳамнафас: Устоз-шогирд анъаналари” мавзуида сартарошлик касби бўйича маҳорат дарслари ташкил этилди. Унда республикамиз бўйича келажакда етук сартарош бўлишни ният қилган ёшлар иштирок этди. Бу ҳақда ЎзА хабар бермоқда.\nТадбирда малакали сартарошлар томонидан ёшлар учун мастер-класс ўтилди.\n– Сартарошлик касби билан 8 йилдан буён шуғулланаман, – дейди Самарқанд шаҳридан келган сартарош Роҳила Ҳайитова. – Менга асосан келинлар образини яратиш ёқади. Мен бугун “Марказий Осиё келини” образини яратдим. Маҳорат дарслари давомида ҳамкасбларим билан тажриба алмашдик. Моҳир сартарошлардан касбимизнинг янада нозик қирраларини ўргандик. Бу, албатта, бизнинг келгуси иш жараёнларимизда қўл келади.\nЙўналишли таксиларга махсус давлат рақамлари бериладими?\nХорватиянинг шарқий қисмида одамлар чивинлар ҳужумидан азият чекишмоқда (Видео)\nАҚШнинг Нью-Йорк шаҳрида ноқулай об-ҳаво шароити кузатилмоқда\nГилос тагига экилган марихуанна фош этилди


Зарина НИЗОМИДДИНОВА: “УЙЛАНМАГАН ЙИГИТГА ТУРМУШГА ЧИҚМАЙМАН!” | www.Voydod.net\nKo'rildi: 430 | Bo'limi: |\nЗарина Низомиддинова анчайин қатъиятли аёлга айланган. Балки, ҳаётнинг паст-у баландлик вақарама-қаршиликлари унга ўз ҳукмини ўзтказгандир, яна ким билсин...\n— Зарина, аввало кўкрак нишонимуборак бўлсин!\n— Раҳмат! Актёр ва актрисалар орасидан айнан менга кўкрак нишони насиб этганиданхурсандман! Бу мукофот зиммамга катта масъулият юклади, десам муболаға бўлмайди. Камтарона ижодимгаберилган ушбу юксак эътибор ўз устимда янада изланиш, истеъдодимни янада яхшироқ намоён этишга ундайди.\n— Сўнгги вақтларда асосан янги фильмларда суръатга тушяпсиз. Бу хонандаликка қўл урганингиз биланбоғлиқми? “Афсонавий” қўшиғингизнинг клипи ўзингизга манзур бўлдими?\n— Албатта! Клип НозимЖумаев томонидан бир ой давомида тасвирга олинди. Илк қўшиғим мухлислар томонидан илиқ кутиб олинганлигиянада илҳом бағишлади. Тез орада навбатдаги қўшиқларимни ҳам тақдим этиш ниятим йўқ эмас. Кинога келсак,таклифлар кўплигига қарамай, бироз ижодий танаффус қилишга қарор қилдим. Шу боис, фақат иккита - режиссёрРашид Маликовнинг “Тоға” ва Акром Шоҳназаровнинг “Юрак йиғлар” фильмида суратга тушдим, холос.\n— Аслида санъатга қўшиқ куйлаб кириб келгансиз. Кейин эса, кино соҳасида ўзингизни синаб кўрдингиз. Айримактрисалар ҳам актрисалик, ҳам хонандалик қилаётгани учун сиз ҳам шу йўлни танладингизми?\n—Актрисалардан кўра, модельерлар кўпроқ хонандаликка қўл уряпти (кулади). Хонандалар ҳам фильмларда суратгатушган. Уларга ҳеч ким эътироз билдирмайди. Баъзи журналистлар уларни ҳам актёр, ҳам хонанда дея таништиради.Очиғи, шунинг учун қўшиқ куйлаяпман, десам ёлғон бўлади. Айрим сабабларга кўра, хонандалик фаолиятимнитўхтатиб турганимда, кино соҳасига кириб қолдим. Бу қандай содир бўлганини ўзим ҳам билмайман. Режиссёрларфильмга таклиф қилишган, қизиқишим туфайли рози бўлаверганман. Айтмоқчиманки, актёрлик бевоситахонандаликка яқин касб. Масалан, Ўзбекистонда хизмат кўрсатган артист Саида Раметова ҳам қўшиқ куйлайди.Яъни, актриса ҳар соҳадан бир шингил билиши керак. Тўғри, актриса сифатида танилдим. Ўйлайманки, қўшиқихлосмандалари ҳам мени худди киносеварлар сингари кутиб олишади.\n— Шоу-бизнесдаги рақобатга дошбера олармикансиз?\n— Ҳамма қийинчиликларга тайёр бўлганим учун ҳам қўшиқ куйлашга аҳд қилдим!\n— Ким сизга ҳомийлик қиляпти?\n— Ўзимга ўзим ҳомийман!\n— “Юлдузлик касали”гачалинганингизни ўзингиз ҳам сезганмисиз?\n— “Ромео ва Жульетта” фильми оммалашганида ўзимниюлдуздек ҳис қила бошлаганман. Ўшанда оила аъзоларим мени осмондан пастга тушириб қўйишган (кулади).Кейинчалик ҳамма нарса вақтинчалик эканини англаб етганман! Вақт ўтиб боряпти. Шон-шуҳрат, олқишлар...ҳаммаси ўткинчи.\n— Исталган ижодкорнинг даври ўтгач, мухлислар уни камроқ эслай бошлайди. Кункелиб, сиз ҳам унутилишдан қўрқмайсизми?\n— Унутилиш, кимгадир кераксиз эканингни ҳис қилишданоғири йўқ! Бундай ҳолатга тушмаслик учун бир қанча ижодий режалар тузиб қўйганман. Шунинг учун “юки” борфильмларда ишлаб, сўнг кино соҳасидан кетиш ниятим бор. Мухлислар хотирасида ҳозирги ёш қиёфам билан қолишниистайман! Буви ё хола ролларини ижро этишни истамайман.\n— Зарина Низомиддинова ҳаммадан бекитибтурмушга чиққан эмиш?\n— Йўқ, бу мутлақо нотўғри маълумот! Лекин, албатта қайта турмуш қуришниятим бор.\n— Мухлисларингиз орасида сизга уйланмоқчи бўлганлари ҳам борми?\n— Бор!Чин дилдан севиб қолиб, “Уйланаман!” деб жиддий қарорда турганлар ҳам йўқ эмас. Лекин, уйланмаган йигитгатурмушга чиқмайман, деб ўзимга ўзим сўз бердим. Сабаби, уйланмаган йигитнинг дунёқараши, ҳаётга бўлганмуносабати уйланганларникидан кескин фарқ қилади. Қолаверса, бугунги эмас, эртанги ҳаётим ҳақидақайғураман. Уйланмаган йигит билан оила қурсам, унинг феъл-атворига чидаб яшашимга тўғри келади. Шу боис,ҳаётга жиддий кўз билан қарайдиган, санъатимни тушунадиган инсон бўлса дейман. Уйланмаган йигитларга эса,яхши қизлар насиб этсин (кулади).\n— Негадир ҳамкасбларингиз орасида дугоналарингиз йўқ?\n— Бошқа соҳа вакиллари орасида ҳам дугоналарим йўқ! Сабаби, бир неча маротаба ишончимни суистеъмолқилишган. Айрим ҳамкасбларим эса, “юлдузлик касали”га учраб “Мени ҳамма яхши кўради, юлдузман!” деган хомхаёлда юргани учун улар билан мулоқотда бўлгим келмайди.\n— Баъзи давраларда шўх, қувноқсиз. Гоҳидаэса, қошларингизни чимириб юрасиз?\n— Асли шўх-шаддодман. Давра ва муҳитга қараб мослашаман.\n— Мухлисларингизнинг сизга ҳар доим берадиган танбеҳи?\n— “Қачон фильмларда йиғламай рольўйнайсиз?” дейишади.\n— Кўнгил амри билан эмас, ақлга таяниб иш кўрар экансиз. Юракка қулоқ солиб,кўп панд еганмисиз?\n— Тўппа-тўғри! Лекин, севмаганман. Рости, севги фақат афсоналарда бўлади. Иккиёшни шунчаки бир-бирига ўрганиб қолиши ва ўзаро ҳурмат туйғуси боғлаб туриши мумкин.\n— Ижтимоийтармоқларда тарқалган очиқ кийимдаги расмларингиз кўпчиликнинг муҳокамасига сабаб бўлмоқда. Буни қандайизоҳлайсиз?\n— (қизишиб) Ёзда чўмилгани борган одам, кийим билан сувга тушмайди-ку! Дам олиш учунопамнинг дала ҳовлисига боргандик. Ҳар йили у ерда дам олиш - оиламиз анъанаси. Ўшанда қиз жияним мени расмгаолган, тан оламан! Кун келиб, улар тарқалиб кетиши умуман хаёлимга келмаган. Жиянимнинг компьютерига вирустушиб, тузаттириш учун дўстига берган. Шу тариқа расмларим тарқалган. Жияним ҳам, дўсти ҳам айбини бўйнигаолмади. Лекин, компьютердан нега айнан ўша расмлар ўчиб кетиши мумкин? Буни шундайлигича қолдирмайман.Албатта, чора кўраман!\n— Фалсафий фикр юритишга одатланганмисиз?\n— Тан оламан, китобўқимайман. Лекин, ҳаётдаги кўпгина ҳақиқатларни англаб етдим, десам янглишмайман.